የግብጽ ፍርድ ቤት በ28 ሰዎች ላይ የሞት ፍርድ አስተላለፈ
የግብጽ ፍርድ ቤት ከፍተኛ አቃቤ ህግን ገድለዋል ባለቻቸው 28 ሰዎች ላይ የሞት ፍርድ አስተላለፈ፡፡የግብጽ ደህንነትና የዳኝነት ጉዳይ ባለስልጣናት እንደገለጹት ከሁለት አመታት በፊት ተፈጽሞ በነበረው ግድያ ምክንያት ክስ ከተመሰረተባቸው መካከል ነው በ28ቱ ላይ የሞት ፍርድ የተላለፈው፡፡እኤአ በ2015 በተፈጸመው ወንጀል ታላቁ የግብጽ አቃቤ ህግ ሂሻም ባራካት በመኪናቸው ውስጥ በተጠመደ ቦንብ ሲገደሉ ግብጽ በወቅቱ የሙስሊም ወንድማማቾችን እና በጋዛ የሚንቀሳቀሰውን ሃማስን ተጠያቂ ማድረጓ አይዘነጋም፡፡ምንም እንኳ ግብጽ በሁለቱ ቡድኖች ላይ ጣቷን ብትቀስርም ቡድኖቹ ከደሙ ንጹህ መሆናቸውን መግለጻቸው ይታወሳል፡፡ፍርድ ቤቱ የሞት ውሳኔ ካስላለፈባቸው 28 ሰዎች በተጨማሪ ሌሎች ተከሳሾችም እስከ እድሜልክ በሚደርስ እስራት እንዲቀጡ ወስኗል፡፡ከነዚህም ተከሳሾች ውስጥ 15ቱ በእድሜ ልክ፣ 8ቱ በ15 ዓመት እና 15ቱ ደግሞ በ10 ዓመት ጽኑ እስራት እንዲቀጡ ውሳኔ የተላለፈባቸው ናቸው፡፡ከተከሳሽ ጠበቆች መካከል አንዱ የሆነው አህመድ ሰኣድ የፍርድ ቤቱን ዉሳኔ እጅግ አስደንጋጭ ሲል ገልጾታል፡፡ፍርደኞቹ ይግባኝ የማለት መብት እንዳላቸውም በፍርድ አሰጣጥ ሂደቱ ወቅት ተገልጧል፡፡የሞት ዉሳኔው የሚጸና ከሆነም ፍርዱ የግብጽ እስላማዊ ህግ በሚያዘው መሰረት የሸሪዓ ህጉን በሚተረጉሙት ሙፍቲሆች ተግባራዊ እንደሚሆን ታወቋል፡፡ግብጽ እኤአ በ2013 የሙስሊም ወንድማማቾችን ተመራጭ ሙሃመድ ሙርሲን በወታደራዊ መፈንቅለ መንግስት ከስልጣን ካስወገደች ወዲህ የሚቀሰቀሱባትን በርካታ አመጾች እና  ተቃውሞዎች ለመቆጣጠር በትግል ላይ ትገኛለች፡፡ የግብጽ ፍርድ ቤት በመቶዎች የሚቆጠሩ የሙርሲ ደጋፊዎች በሞት እንዲቀጡ ዉሳኔ ቢያስተላልፍም  በርካቶች በይግባኝ ዉሳኔዉን ማስቀየር ችለዋል፡፡( ምንጭ: አልጀዚራ)